Man ná 66 dae ter see geredFoto: AP Louis Jordan (37) is ure ná sy redding uit die hospitaal ontslaan. “Elke dag het ek gesê, asseblief Here, stuur vir my reën, stuur vir my water,” het Jordan aan WAVY-TV gesê. Volgens hom het hy oorleef deur reënwater op te vang en sy energie spaarsamig te gebruik. Die bemanning van ŉ groot vragskip het Jordan Donderdagmiddag gewaar waar hy op sy omgeslane enkelmas-seiljag van sowat 11 m rondgedryf het. ŉ Helikopter het hom later van die skip na ŉ hospitaal vervoer. Volgens die kuswag kon Jordan ondanks ŉ skouerbesering vis vang en só oorleef. Jordan het op die seiljag in ’n marina in Suid-Carolina gewoon. Hy het glo einde Januarie aan sy gesin gesê hy gaan visvang waarna hulle nie weer van hom gehoor het nie. Jordan het aan WAVY-TV gesê ŉ golf het tydens onweer sy seiljag getref waarna dit oorstroom is.